Batu urvai

Batu urvai (, ) – klintinių urvų kompleksas Malaizijoje, Selangoro valstijoje, Batu Keivso mieste, Kvala Lumpūro aglomeracijos šiaurinėje dalyje. Svarbus Malaizijos hinduistų piligriminis objektas bei turistų lankytinas objektas. Pavadinti pagal netoliese tekančią Batu („uolų“) upę.

Iki 1878 m. Batu urvai buvo žinomi tik vietos gyventojams, tačiau juos išgarsino amerikiečių gamtininkas Viljamas Templas. 1891 m. Malajos hinduistų bendruomenės lyderis Tambusamis Pilajus urvuose pastatydino šventyklą. Teigiama, kad jį tam įkvėpusi urvo anga, panaši į dievo Murugano strėlę. Nuo 1892 m. Batu urvuose pradėta švęsti kasmetinė šventė, skirta Muruganui, nuo tol urvai tapo piligrimystės objektu.

2006 m. prie įėjimo į urvą pastatyta 42,7 m aukščio paauksuota Murugano statula. Į urvus, esančius ties didele klintine atodanga, veda platūs laiptai, kur lankytojus neretai puldinėja makakos. Laiptų viršuje yra įėjimas į didžiausią – Šventyklos arba Katedros – urvą. Jo viduje yra didžiausia iš Batu šventyklų. Apatinėje laiptų dalyje yra įėjimas į Tamsųjį urvą, kuris lankytojams atvertas ne visada. Dar keletas urvų yra ties laiptų apačia. Į Ramajanos urvą įėjimą žymi beždžionių dievo Hanumano skulptūra. Urvo viduje yra dioramų, vaizduojančių Ramajanos epo siužetus. Vilos urve įrengtas muziejus ir skulptūrų bei paveikslų ekspozicija.

 Šaltiniai 

Kategorija:Malaizijos geografija
Kategorija:Urvai
Kategorija:Hinduizmo šventvietės